แบงก์เตรียมมาตรการช่วยลูกหนี้
ธนาคารเตรียมมาตรการช่วยเหลือลูกหนี้ประสบภัยน้ำท่วม จัดหนักทั้งพักหนี้ ยืดชำระค่างวด สินเชื่อพิเศษดอกเบี้ยต่ำ
7 ม.ค. 2560

ธนาคารเตรียมมาตรการช่วยเหลือลูกหนี้ประสบภัยน้ำท่วม จัดหนักทั้งพักหนี้ ยืดชำระค่างวด สินเชื่อพิเศษดอกเบี้ยต่ำ
ชาติชาย พยุหนาวีชัย ผู้อำนวยการธนาคารออมสิน เปิดเผยว่า ธนาคารเตรียมเสนอมาตรการบรรเทาผลกระทบลูกค้าประสบภัยน้ำท่วมภาคใต้ ให้ที่ประชุมคณะกรรมการธนาคารพิจารณา 9 ม.ค. 2560 นี้ แยกเป็นกรณีลูกค้าดี จะให้ปลอดชำระเงินต้น 2-3 ปี แล้วแต่กรณี กรณีเป็นลูกค้าปรับโครงสร้างหนี้ จะให้พักเงินต้นแล้วจ่ายดอกเบี้ย 50% มีระยะเวลา 3 ปี กรณีลูกหนี้มีหลักประกัน และ 2 ปี สำหรับลูกหนี้ไม่มีหลักประกัน
นอกจากนี้ ธนาคารจะพิจารณาหักรายได้จากค่าธรรมเนียมของการเปิดบัตรเดบิต 10 บาท/1 บัตร นำเงินมาตั้งกองทุนบริจาคให้ลูกค้าที่ประสบภัย และเตรียมลงพื้นที่เพื่อแจกถุงยังชีพให้ลูกค้า
สุพัฒน์ เอี้ยวฉาย ผู้ช่วยผู้จัดการธนาคารเพื่อการเกษตรและสหกรณ์การเกษตร​ (ธ.ก.ส.) กล่าวว่า ธ.ก.ส.เตรียมพิจารณามาตรการหลังน้ำลด เพื่อบรรเทาความเดือดร้อนให้ผู้ประสบภัยไม่ต้องมีภาระในการจ่ายเงินงวด หรือดอกเบี้ย ซึ่งอาจจะเป็นมาตรการพักหนี้ชั่วคราว ซึ่งจะต้องนำเสนอที่ประชุมคณะกรรมการพิจารณาอนุมัติอีกครั้ง
นอกจากนี้ มีมาตรการบรรเทาผลกระทบผู้ประสบภัยน้ำท่วมภาคใต้ในขณะนี้ ซึ่งเป็นมาตรการเฉพาะหน้า ได้แก่ การอนุมัติให้ผู้อำนวยการจังหวัดและผู้อำนวยการเขต สามารถพิจารณาจัดถุงยังชีพแจกลูกค้าและผู้ประสบภัยได้ทันที ซึ่งที่ผ่านมาได้แจกไปแล้วในหลายพื้นที่ประสบภัย มียอดรวมกว่า 22.7 ล้านบาท
ทางด้านธนาคารพาณิชย์นั้นก็เตรียมช่วยเหลือลูกหนี้เช่นกัน โดย เชิดชัย ชมภูนุกูลรัตน์ ผู้ช่วยกรรมการผู้จัดการใหญ่อาวุโส ผู้บริหารสายงานเครือข่ายธุรกิจขนาดเล็กและรายย่อย ธนาคารกรุงไทย เปิดเผยว่า กำลังเตรียมออกมาตรการช่วยเหลือลูกค้าในภาคใต้ที่ประสบอุทกภัยในเร็วๆ นี้ หลังจากสำรวจแล้วพบลูกค้าหลายรายได้รับความเดือดร้อนอย่างหนัก โดยเฉพาะลูกค้าธุรกิจรายย่อยที่ผลผลิตและสินค้าได้รับความเสียหายจากน้ำท่วม
ทั้งนี้ มาตรการเบื้องต้นอาจจะออกผลิตภัณฑ์การเงินสำหรับลูกค้าผู้ประสบภัยในพื้นที่โดยเฉพาะเพื่อแบ่งเบาความเดือดร้อน ขณะเดียวกัน จะผ่อนปรนเงื่อนไขการชำระหนี้ในภาวะที่ลูกค้าขาดรายได้และร้านค้าที่อยู่อาศัยได้รับความเสียหาย โดยมีทั้งการยืดระยะเวลาในการชำระหนี้ อนุโลมผ่อนชำระบางส่วน รวมทั้งปรับลดอัตราดอกเบี้ยลง
“ลูกค้าของเราที่อยู่พื้นที่ประสบภัยส่วนใหญ่ เป็นธุรกิจประเภทซื้อมาขายไป ซึ่งสินค้าที่สต๊อกไว้ถูกน้ำท่วมนำมาขายไม่ได้ และยังมีธุรกิจที่เกี่ยวเนื่องกับเกษตรกรรม เช่น สินค้าเกษตร ปุ๋ย เมล็ดพันธุ์ ข้าวสาร ถูกน้ำท่วมเสียหายทั้งหมด ซึ่งได้สั่งการให้ทีมลงไปเยี่ยมและสำรวจความเสียหายลูกค้าแล้ว” เชิดชัย กล่าว
พิภวัตว์ ภัทรนาวิก ผู้ช่วยกรรมการผู้จัดการ ธนาคารกสิกรไทย กล่าวว่า ธนาคารมีมาตรการเร่งด่วนช่วยลูกค้าที่ได้รับผลกระทบจากเหตุอุทกภัย โดยให้พักชำระเงินต้น จ่ายเฉพาะดอกเบี้ย นานสูงสุด 12 เดือน ส่วนลูกค้าที่ใช้ตั๋วสัญญาใช้เงิน หรือวงเงินเทรดไฟแนนซ์ ที่ครบกำหนด ให้ต่ออายุตั๋วสัญญาใช้เงินออกไปอีก 1 รอบ ส่วนมาตรการให้สินเชื่อเพิ่มเติมนั้น จะพิจารณาให้เป็นรายๆ ไปตามที่ลูกค้าจำเป็น
“ได้ให้เครือข่ายสาขาสำรวจความเสียหายของลูกค้าจากน้ำท่วมก่อน พร้อมทั้งมอบหมายให้เจ้าหน้าที่ลูกค้าสัมพันธ์ (อาร์เอ็ม) เข้าไปดูแลลูกค้าที่ได้รับผลกระทบแล้ว โดยขณะนี้ยังไม่มีตัวเลขความเสียหายชัดเจน แต่พร้อมให้ความช่วยเหลือเร่งด่วนแก่ลูกค้าที่เดือดร้อนผ่านมาตรการดังกล่าวทันที” พิภวัตว์ กล่าว
รายงานข่าวจากบริษัท โทเทิ่ล แอ็คเซ็ส คอมมูนิเคชั่น หรือดีแทค เปิดเผยว่า บริษัทออกมาตรการอำนวยความสะดวกแก่ลูกค้าทั้งเติมเงินและรายเดือนที่ประสบภัยน้ำท่วมอย่างหนักใน 8 จังหวัด โดยลูกค้าแบบเติมเงินจะได้สิทธิโทรฟรีทุกเครือข่าย 50 นาที ใช้ได้นาน 30 วัน  ส่วนลูกค้าดีแทคแบบรายเดือน ดีแทคได้เลื่อนวันชำระเงินโดยอัตโนมัติ เป็นระยะเวลา 15 วัน หรือจนถึง 21 ม.ค. 2560
กิตติณัฐ ทีคะวรรณ หัวหน้าคณะผู้บริหารกลุ่ม ด้านการพาณิชย์ บริษัท ทรู คอร์ปอเรชั่น กล่าวว่า ได้ขยายเวลาชำระค่าบริการแก่ลูกค้าแบบรายเดือนไปอีก 30 วัน และเพิ่มวันใช้งานให้ลูกค้าเติมเงินทันทีเป็นเวลา 30 วัน นอกจากนี้ยังให้ลูกค้าทั้งรายเดือนและเติมเงินโทรฟรีหากันในเครือข่ายทรูมูฟ เอช นาน 30 วัน